
Blaženosť je láska
====================
Láska je blaženosť. 
Skutočná, prostá, pokojná láska, v ktorej s radosťou a samozrejmou pokorou človeka, ktorý už nemá potrebu povyšovať sa ani nie je trápený strachom a obavami, slúžime druhým. 
Takto je sám v sebe blažený Boh. A k tejto blaženosti lásky oslobodzuje aj nás. V nej sa potom už tu, na zemi, začína naše Nebo, skúsenosť Večného Života, že totiž sme aj láska, aj dobro, ako je náš Otec. 
Ale to je možné naozaj iba v Bohu, v hlbokom pokoji a uvoľnenosti hesychie. A v nej potom v slobode dokonalej chudoby a prostoty, ako vopred upozorňuje Ježiš, že "ani jeden z vás, ak sa nezriekne všetkého, čo má, nemôže byť mojím učeníkom" (Lk 14, 33). On nás totiž prišiel učiť práve tejto blaženosti. Uvádza nás do spoločenstva a rodiny Otca, aby nás v ňom mohol naučiť umeniu Božieho blaženého Života, do ktorého nás uvádza. On je Učiteľ a Darca Života - a my sme prijímatelia a učeníci, žiaci, ktorí sa tomuto životu a blaženosti učíme. Učíme sa byť blažení ako Boh - a teda najprv slobodní a potom aj láskou, ako Boh. 
Keď nám Otec v modlitbe, v adorácii ukáže krásu takejto lásky a dá pocítiť v srdci jej blaženosť, s bolesťou si uvedomíme aj to, ako sme boli a stále sme spútaní hriechom. Tu nám to pripadá ľahké, prirodzené a krásne, ale keď sa vrátime do sveta, zaútočia na nás staré postoje, staré spútanosti, staré myslenie, plné strachu a lakomstva, stará pýcha. Čaká na nás ešte dlhá cesta, ako o nej hovorí Písmo: "Očistite si srdcia, vy, čo máte rozpoltenú myseľ" (Jak 4, 8 ). Lebo prísľub je veľký: "Blahoslavení čistého srdca, lebo oni uvidia Boha" (Mt 5, 8 ).

Svedectvo života je viac ako len dobrý príklad
==============================
Keď hovoríme, že ohlasovanie Evanjelia sa deje "svedectvom života" a že ho životom ohlasujeme, často pod tým chápeme len to, že však žijeme ako dobrí a slušní ľudia a ostatní nás tak aj vidia. Ale počujme, čo vraví Ježiš:
"Nech tak svieti vaše svetlo pred ľuďmi, aby videli vaše dobré skutky a oslavovali vášho Otca, ktorý je na nebesiach." (Mt 5, 16)
Všimli sme si? Náš život, ak sme kresťania, je nielen chvályhodný, dokonca oslavy hodný, ale každému, kto sa na nás pozerá, je hneď úplne jasné, že sme kresťania a že Boh je zdrojom a prameňom toho dobra v nás - a preto neoslavujú nás, ale Boha! Ako sa to ale deje? Ježiš nám znova našepkáva:
"Semeno je Božie slovo … ktoré padlo do dobrej zeme, to sú tí, čo počúvajú slovo, zachovávajú ho v dobrom a šľachetnom srdci a s vytrvalosťou prinášajú úrodu." (Lk 8, 11.15)
Božie slovo - Posvätná Tradícia, ktorej súčasťou je aj samo Písmo - je niečo ako semienko. Samo osebe mŕtve, alebo aspoň nie živé. Suché. Malé. Nijako vábne. Až keď je zasiate do zeme, čiže do nášho srdca, zavlažené vodou, čiže Duchom, ožije život v ňom ukrytý a začne rásť, tak, ako hovorí Ježiš: "Ono je síce najmenšie zo všetkých semien, ale keď vyrastie, je väčšie než ostatné byliny a je z neho strom, takže prilietajú nebeské vtáky a hniezdia na jeho konároch" (Mt 13, 32). A týmto stromom je náš život. 
Život kresťana, to je žité Písmo, žitá Tradícia Cirkvi. Ako keď čítate knihy o potápaní sa a potom medzi skutočných potápačov prídete a to, čo ste predtým čítali, teraz vidíte živé a skutočné na týchto ľuďoch. Toto sme my, kresťania, katolíci: žijúce Písmo, žijúca viera, synovia a dcéry Boha, plní Ducha, ktorý sa cez nás takto akoby vteľoval a zjavuje sa na nás a cez nás svetu. Dokonca ľudia, ktorí Písmo čítajú, možno dokonca chodia aj do kostola, by z nás mali mať podobný pocit, zážitok, ako pri tých potápačoch: Wow, konečne to vidíme na vlastné oči, takto to teda vyzerá naživo, to, čo sme doteraz iba čítali alebo počuli! 
To je viac, než len byť dobrým človekom. To je viac, než len konať nejaké dobré skutky. To je, že Boh a Boží Život sú v nás prítomné tak samozrejme a vo všetkom, že celý náš život je jednou veľkou bohoslužbou, liturgiou, oslavou Boha - a všetci to jasne a zreteľne vidia! 
Súčasťou toho je aj to, čo zvykneme nazývať ľudovou zbožnosťou a čo nie je nič iné, než takýto život. Tradícia tejto zbožnosti je veľmi silná napríklad v Írsku a Škótsku, autorka Esther de Waal ju vo svojej knihe popisuje takto:
"Žena kľačí na hlinenej podlahe svojej chyže na Vonkajších Hebridách a zažíha svoj oheň s modlitbou: Rozžíham dnes ráno svoj oheň za prítomnosti svätých anjelov nebeských. Deň začala trojitým opláchnutím tváre tromi dlaňami vody v mene Božej Trojice: Dlaň Boha života. Dlaň Krista lásky. Dlaň Ducha mieru Trojjediného Milostivého. Keď potom stlala svoje lôžko, robila z toho modlitebnú invokáciu Trojice a modlitebnú úvahu nad počas celého života: Steliem si posteľ v mene Otca, Syna a svätého Ducha, v mene noci, kedy sme boli počatí, v mene noci, kedy sme boli narodení, v mene dňa, keď sme boli pokrstení, v mene každej noci, každého dňa, každého anjela, ktorý je na nebesiach. A teraz, za svitania, kým vstane zvyšok jej rodiny, začína konať svoje ranné práce, prebúdza k životu oheň, ktorý bol predošlého večera prikrytý. Odhrňovanie rašeliny, ktoré oheň znova privádzalo k životu, bolo každodennou úlohou, vykonávanou rok za rokom. Ale svojimi slovami a gestami mu žena dáva zmysel, pretože robí tento blikavý plamienok symbolom lásky, ktorú udržuje planúci pre seba samú, pre svoju rodinu, pre celú rodinu ľudstva: Rozžíham dnes ráno svoj oheň za prítomnosti svätých anjelov nebeských... Bože, zažni prostred môjho srdca plameň lásky ku všetkým mojim blížnym, k nepriateľom, k priateľom, k príbuzným, k hrdinom i darebákom, k ľuďom zajatým... ktorá je najvyššia zo všetkého. Deň skončí zatlmením ohňa a znovu to bude sprevádzané rituálom zahŕňajúcim pokladanie rašeliny v mene Trojice a svätých a anjelov. Koná sa to vždy starostlivo, symbolicky, s milujúcou starostlivosťou, prvý kus v mene Boha života, druhý Boha pokoja, tretí Boha milosti. Potom sa rašelina pokryje popolom, toľko, aby sa oheň udržal, ale nevyhorel, v mene Trojice Svetla. Žena napriahne ruky a pokojne zaintonuje modlitbu, prosiacu svätú Trojicu, aby chránila, bránila a obklopovala ženinu domácnosť: Svätí Traja, chráňte, bráňte, obklopujte srdce, dom, statok tento večer, túto noc a každú noc, každú jednu noc. Amen. Ochraňovanie ohňa vedie myšlienky k záchrannej a ochrannej milosti Krista a svätých: Ako teraz večer chránim tento oheň, tak aj tak nech ma Kristus chráni. Nad domom tým nech Mária, nech Nevesta v jeho strede je, nech osem najmocnejších anjelov okolo trónu svätej Trojice tento dom chráni s ľuďmi v ňom, kým nesvitne nový deň. Modlitby, ako je táto, pochádzajú od ľudí, pre ktorých bola aktívna živá viera pozitívnym faktorom každodenného života. Nie je v nich žiadna póza ani formalita. Pre mužov a ženy, ktorí ich prednášali, nebola modlitba formálnym úkonom; bol to stav mysle.“
Nám, kňazom, to pripomína liturgiu, v ktorej každý úkon – príprava chleba, vína,… – je sprevádzaný podobnou modlitbou. Tu sa liturgiou stáva sám život. Práve toto hlboké spojenie viery, modlitby a života je onou ľudovou zbožnosťou a skutočnou spiritualitou a mystikou, ako o nej píše pápež František, úzko prepojenou s kultúrou a všedným životom človeka.
Ranná modlitba dňa s rozjímaním... Možno dokonca ranná svätá omša (alebo neskôr večerná)... Na poludnie Anjel Pána a ohliadnutie sa za prvou polovicou dňa (nazýva sa to partikulárne spytovanie svedomia)... Poobede krátka skriptúra, desať minút čítania Písma... Večer modlitba exámen a po nej vari ruženec... A pred spaním ešte pár minút lektúry z duchovne hlbokej knihy... A počas dňa modlitba pred a po jedle... Prežehnanie sa, pomalé a dôstojné, pred prácou či pri inej príležitosti... Krátke strelné modlitby... Celý deň prežitý so svätým, ktorý v ten deň má sviatok a ktorým sa nechávame inšpirovať rovnako, ako textom Písma z ranného rozjímania... Nie je toho celkom dosť, čo sa nám ponúka ako spôsob, ako naozaj naplniť Bohom celý náš deň? A nie ako bremeno, ale ako radosť života s Milovaným a súčasne ako súčasť nášho výcviku pre Božie Kráľovstvo? 
Niekto by možno namietal, či toho nie je príliš veľa, či nám to nezaberie priveľa času... Ale o tom to práve je! Toto je život, ktorý sme si zvolili a s radosťou žijeme! Kde iní ten istý čas mrhajú na nete či pred telkou, tam ho my s radosťou využívame takto - a on nás potom robí schopnými aj zvyšok dňa a ostatné práce prežiť a vykonať omnoho lepšie! A tak aj toto je súčasne pre nás čerpaním sily a života od Boha, a súčasne pre naše okolie svedectvom o tom, čo sme si v živote vyvolili ako svoju záľubu, lásku, vášeň! 
Vďaka tomu ľudia vidia nielen ovocie v podobe krásneho života a dobrých skutkov, ale aj jeho zdroj, ktorým je Boh, i spôsob čerpania z tohto zdroja, ktorými sú modlitba, rozjímanie, liturgia, sama viera a láska. A tak naozaj môžu oslavovať Boha za to, medzi nimi žijeme a časom nás na tento ceste aj nasledovať, pretože sme im sami na sebe znázornili a ukázali Evanjeliu: nie ako suché semienko, ale ako živý strom a šťavnaté ovocie!

Čas malých začiatkov
==================
Prosto som, ale celým srdcom. Prosto som, ale s Ním. Úbohý, ale milujúci. Bez ilúzií o sebe. Bez pýchy prahnúcej po niečom veľkom a slávnom. S minulosťou hriešnika, ktorý bol zachránený za cenu Krvi, ktorý dlží svoj život tomu, kto ho zachránil a ktorého s radosťou a vďačnosťou nasleduje a slúži, ako dokáže. 
Hriech aj milosť, zločin aj odpustenie, malosť v sebe i vyvolenie a veľkosť v Ňom, všetko toto je. Nič nie je popreté, všetko spolu tvorí to, čím som. Všetko ostáva, aj keď premenené - ako rany na Tele Krista, oslávené s Osláveným. Nič sa nestráca. Len je to premenené a oslávené. 
Nepreskakuj! Najprv je hriešnik, ktorý sa obráti, lebo uveril. Potom je učeník, ktorý sa učí byť priateľom a druhom Krista a žiť s Ním ako nový človek, ako syn a brat. Až potom je apoštol, ktorý môže vydať svedectvo o tom, "čo sme videli a počuli, zvestujeme aj vám, aby ste aj vy mali spoločenstvo s nami. Veď my máme spoločenstvo s Otcom a s jeho Synom Ježišom Kristom" (1Jn 1, 3). Možno by sme radi hneď išli a konali veľké veci a skutky - a možno potajme dúfajúc, že sa vyhneme námahe obrátenia. Ale tak to nejde. 
A tak, prosto, úbohý a milujúci, začínam sa učiť byť druhom Druha, bratom Brata, synom Otca, nebešťanom. Najprv iba sám. Iba medzi mnou a Bohom. Lebo len učeník sa raz môže stať poslaným. Vyprázdnený od všetkého, zomretý všetkému, začína čas lona a potom čas pôrodu. Hrob a púšť ako počiatok nového a koniec starého. V malosti malým začínam a niet už pýchy, ktorá by ma hnala preč od malých začiatkov... Čas prostej práce... čas povinnosti, čiže lásky, tej skutočnej... Všetko spolu. Všetko s Ním. Všetko podľa Neho. Od podlahy, od semienka. 
Pýcha a strach. Pýcha chce veľké a pohŕda malým. Strach sa bojí malého, lebo je to skutočné a rád by utiekol do sveta snov a ilúzií. Viera ale odsúva jedno i druhé. V pravde prijíma malé, lebo je to primerané a prosto to žije a koná, lebo sa nebojí skutočného. 
Je to ako keď sa človek stáva rytierom: nezačína na koni, v brnení, s mečom a v boji. Začína ako páža. Sedem dlhých rokov. A ďalších sedem ako panoš. V pote a drine, v studených chodbách kamenných hradov, ďaleko od veľkosti a slávy, ďaleko od vznešených dobrodružstiev. Až potom prichádza na rad brnenie, kôň a meč!

LITURGICKÝ PROGRAM
	
	Čičava
	Komárany
	Merník

	Po
22.5.
	Svätý mučeník Bazilisk. Deň sv. Šarbela

	
	18.00 +Jozef (r.Kožiková)
Moleben k sv. Šarbelovi a pomazanie olejom
	
	

	Ut
23.5.
	Prepodobný otec a vyznávač Michal, synadský biskup

	
	
	
	18.00 +Ján, Mária (r.Pavučková) + panychýda

	St
24.5.
	Prepodobný otec Simeon z obdivuhodného vrchu

	
	18.00 +Tatiana (r.Baranová)
	
	

	Št 
25.5.
	Tretie nájdenie hlavy svätého proroka, predchodcu a krstiteľa Jána

	
	
	17.00 +Pavol, Anna, Pavol (r.Čandiková)
	

	Pi
26.5. 
	Zakončenie sviatku Pánovho Nanebovstúpenia; svätý apoštol Karpos

	
	
	18.00 +Juraj (r. Janová)
	

	So
27.5.
	Piata zádušná sobota; svätý hieromučeník Terapont

	
	9.30 zádušná
	11.00 zádušná
	8.00 zádušná

	Ne
28.5.
	Nedeľa svätej Päťdesiatnice – Zoslanie Svätého Ducha
Archieparchiálny odpust v Rafajovciach
	Myrovanie

	
	9.15 *ZBP Jozef s rodinou (r.Tkáčová)
	11.00 *ZBP Jozefína, Mária, Ladislav (r.Višňovská)
	7.30 *za farnosť


Úmysel modlitby: za mier na Ukrajine a vo svete.	 

